Oopwaterswemmer, Sarah Ferguson, Swem Tot Die Eer Van God En Vir Oseane Vry Van Besoedeling - Joy! Digital
Oopwaterswemmer, Sarah Ferguson, Swem Tot Die Eer Van God En Vir Oseane Vry Van Besoedeling
Bron: Gateway News
Die afgetrede nasionale swemmer en oopwaterswemmer, Sarah Ferguson, is besig met 'n swemuitdaging om mense bewus te maak oor seebesoedeling.
Sy het in April die eerste 760 km van haar moeilikste uitdaging tot op hede voltooi – die "One Ocean-swem", 'n afstand van 1 500 km vanaf Durban na Kaapstad. Sy beplan om dit in November te hervat.
Volgens die berig van Gateway News het Sarah het 'n indrukwekkende CV van swemprestasies opgetel, insluitend 'n wêreldrekord as die eerste persoon wat om Paaseiland (meer as 65 km) geswem het. Sy was ook die eerste vrou wat van Umhlanga na Durban (17,9 km) geswem het; wat alleen na Robbeneiland (8 km) geswem het; wat in Desember 2015 'n afstand van 8 km by Kaappunt geswem het en die Olifantkusswemreeks in Julie 2018 voltooi het deur 100 km in ses dae af te lê. Dan is daar natuurlik ook die 760 km wat sy vroeër vanjaar sonder 'n duikpak en in moeilike omstandighede van Durban na Gqerberha (PE) voltooi het.
"Al hierdie uitdagings wat ek aangepak het, is deur God geïnspireer. Die take was groter as ek. Dit was nie iets wat ek op my eie van sou droom om te doen nie …" het Sarah gesê.
Sarah het Suid-Afrika by internasionale swemkompetisies verteenwoordig en haar droom was om Suid-Afrika by die Olimpiese Spele te verteenwoordig, maar die Here het ander planne vir haar gehad. In 2009 is sy gelei om op te hou met mededingende swem, Sy het daarna besluit om 'n loopbaan in oopwaterswem te volg en haar stem te gebruik om die publiek oor bewaring in te lig.
Sy beskou nou haar roeping om tot God se eer te swem en die mensdom en God se skepping te dien.
Oor die halfvoltooide swemuitdaging van Durban tot Kaapstad sê sy dit is hoofsaaklik om mense bewus te maak van die plastiek- en chemiese besoedeling in ons oseane.
Vanaf Februarie het Sarah die eerste stuk na Gqerberha teen 20 km tot 30 km per dag geswem, terwyl sy te doen gehad het met slegte weer, onverwagse koue toestande en wisselvallige strome, wat alles 'n fisiese en geestelike tol geëis het.
Sarah, die stigter van Breathe Conservation, 'n internasionale organisasie sonder winsbejag wat 'n kampvegter is vir plastiekvrye oseane en poog om weggooibare plastiek uit te skakel, sê dat haar plan van meet af aan was om die uitdaging van 1 500 km in fases te voltooi.
Enigiemand wat wil bydra tot die "One Ocean-swem" wat Sarah in November weer sal hervat, kan 'n direkte betaling in die Breathe-rekening doen: